L'oferta cultural d'aquest estiu a l'Eliana suma més de 5.000 espectadors
08 de setembre de 2020

Després de la volta a la ’normalitat’ marcada per la pandèmia de Covid-19, l'Ajuntament de l'Eliana ha volgut oferir una programació estival adaptada a la situació i complint amb totes les normes sanitàries. Malgrat els nous condicionants, els veïns i veïnes de la localitat no han volgut renunciar a gaudir del tradicional Cinema d’Estiu i del Festival Estiu a la Torre, que han sumat un total de 5.299 espectadors.

L'oferta cinematogràfica i musical s'ha vist considerablement reduïda respecte a anys anteriors per la minva de la duració del programa i la restricció a més de la meitat de l'aforament amb motiu de l'actual situació epidemiològica.

El 90% de les entrades han sigut adquirides a través d’Elientrada, mentre que tan sols 1 de cada 10 corresponen a la venda en taquilla. Aquest increment de pràcticament el 50% en la venda online, impulsat com a mesura de previsió i reserva de butaques davant la pandèmia, ha sigut possible també gràcies al servei d'Informació i Orientació Cultural, que el consistori ha posat a disposició del públic per a l'assistència en la compra i la resolució de possibles dubtes.

El Cinema d’Estiu, celebrat del 23 de juliol al 30 d'agost, ha sumat un total de 39 sessions dividides en 11 pel·lícules, amb una capacitat reduïda de 262 butaques. La cartellera ha congregat a un total de 4.616 espectadors entre les pel·lícules d'autor programades de dilluns a dimecres i els films de cap de setmana per a un públic més familiar projectades de dijous a diumenge. L'oscaritzada ‘Parásitos’ ha sigut el film d'autor més vist amb 441 espectadors, mentre que la comèdia espanyola ‘Padre no hay más que uno 2: La llegada de la suegra’ de Santiago Segura va posar el fermall d'or a aquesta edició, convertint-se en la més vista del 2020 amb un total de 1.047 espectadors.

Per part seua, el tradicional Festival Estiu a la Torre va vindre a completar l'oferta cultural estiuenca de l'Eliana, de l'1 al 29 d'agost amb un total de 5 concerts d'alt nivell artístic en variats estils musicals com ara el swing, el jazz i el flamenc. L'aforament màxim s'ha reduït un 65%, passant d'una capacitat de 400 a, tan sols, 138 persones. La majoria dels espectacles ha penjat el cartell de complet, sumant un total de 683 espectadors.

El primer edil, Salva Torrent, ha explicat que el consistori ha aconseguit l'objectiu d'oferir una proposta cultural de qualitat, en espais segurs i complint amb totes les mesures sanitàries, als elianers i elianeres que no han volgut renunciar a gaudir de les nits d'estiu sense eixir de la localitat.